CELEX: 32015R1137
Language: lt
Date: 2015-07-13 00:00:00
Title: 2015 m. liepos 13 d. Komisijos reglamentas (ES) 2015/1137, kuriuo dėl didžiausios leidžiamosios ochratoksino A koncentracijos Capsicum spp. prieskoniuose iš dalies keičiamas Reglamentas (EB) Nr. 1881/2006 (Tekstas svarbus EEE)

14.7.2015   
            
            
               LT
            
            
               Europos Sąjungos oficialusis leidinys
            
            
               L 185/11
            
         KOMISIJOS REGLAMENTAS (ES) 2015/1137
   2015 m. liepos 13 d.
   kuriuo dėl didžiausios leidžiamosios ochratoksino A koncentracijos Capsicum spp. prieskoniuose iš dalies keičiamas Reglamentas (EB) Nr. 1881/2006
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,
   kadangi:
   
               (1)
            
            
               Komisijos reglamente (EB) Nr. 1881/2006 (2) nustatyta didžiausia leidžiamoji ochratoksino A koncentracija Capsicum spp. prieskoniuose;
            
         
               (2)
            
            
               Komisijos reglamentu (ES) Nr. 105/2010 (3), kuriuo iš dalies keičiamas Reglamentas (EB) Nr. 1881/2006, nustatyta didžiausia leidžiamoji ochratoksino A koncentracija prieskoniuose, užtikrinama taikant gerosios patirties metodus. Reglamente (ES) Nr. 105/2010 taip pat numatyta, kad, siekiant prieskonius gaminančioms šalims suteikti galimybę taikyti prevencijos priemones ir nesutrikdyti prekybos iki nepriimtino lygio, kol bus pradėta taikyti didžiausia leidžiamoji 15 μg/kg koncentracija, ribotą laikotarpį taikoma didesnė leidžiamoji 30 μg/kg koncentracija. Komisijos reglamentu (ES) Nr. 594/2012 (4) šis laikotarpis Capsicum spp. prieskoniams buvo pratęstas iki 2014 m. gruodžio 31 d. Bendradarbiaudamos su Vyriausybių ekspertais iš valstybių narių, Komisijos tarnybos atliko galimybės užtikrinti mažesnę ochratoksino A koncentraciją skirtinguose pasaulio regionuose, kuriuose vyksta gamyba, taikant gerosios patirties metodus, vertinimą. Nors įvairiuose pasaulio regionuose, kuriuose vyksta gamyba, gerosios patirties metodai taikomi žymiai dažniau, numatytos mažesnės 15 μg/kg leidžiamosios ochratoksino A koncentracijos Capsicum spp. prieskoniuose šiuo metu reguliariai neįmanoma užtikrinti dėl kartais nepalankių oro sąlygų augimo ir derliaus nuėmimo metu. Todėl tikslinga nustatyti naują didžiausią leidžiamąją ochratoksino A koncentraciją Capsicum spp. prieskoniuose, kurią galima užtikrinti taikant gerosios patirties metodus ir kuri vis dar užtikrintų aukšto lygio žmonių sveikatos apsaugą;
            
         
               (3)
            
            
               todėl Reglamento (EB) Nr. 1881/2006 priedas turėtų būti atitinkamai iš dalies pakeistas;
            
         
               (4)
            
            
               kadangi didesnė leidžiamoji 30 μg/kg koncentracija buvo taikoma iki 2014 m. gruodžio 31 d., tikslinga numatyti, kad šiuo reglamentu nustatyta didžiausia leidžiamoji koncentracija yra taikoma nuo 2015 m. sausio 1 d.;
            
         
               (5)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1881/2006 priedas iš dalies keičiamas pagal šio reglamento priedą.
   2 straipsnis
   Pagal Reglamento (EB) Nr. 1881/2006 su pakeitimais, padarytais šiuo reglamentu, priedo 2.2.11 punktą taikomos didžiausios leidžiamosios ochratoksino A koncentracijos neatitinkančiais Capsicum spp. prieskoniais, teisėtai pateiktais rinkai iki 2015 m. sausio 1 d., galima prekiauti ir po šios dienos iki trumpiausio tinkamumo vartoti termino arba suvartojimo termino.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2015 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. liepos 13 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 37, 1993 2 13, p. 1.
   
      (2)  2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).
   
      (3)  2010 m. vasario 5 d. Komisijos reglamentas (ES) Nr. 105/2010, iš dalies keičiantis Reglamento (EB) Nr. 1881/2006, nustatančio didžiausias leistinas tam tikrų teršalų maisto produktuose koncentracijas, nuostatas, susijusias su ochratoksinu A (OL L 35, 2010 2 6, p. 7).
   
      (4)  2012 m. liepos 5 d. Komisijos reglamentas (ES) Nr. 594/2012, kuriuo dėl didžiausios leidžiamosios teršalų ochratoksino A, ne dioksinų tipo PCB ir melamino koncentracijos maisto produktuose iš dalies keičiamas Reglamentas (EB) Nr. 1881/2006 (OL L 176, 2012 7 6, p. 43).
   
      PRIEDAS
      Reglamento (EB) Nr. 1881/2006 priedo 2.2 skirsnio „Ochratoksinas A“ 2.2.11 punktas pakeičiamas taip:
      
         
                     „2.2.11.
                  
                  
                     Prieskoniai, įskaitant džiovintus prieskonius
                  
                  
                      
                  
               
                     
                        Piper spp. (pipirai) (jų vaisiai, įskaitant baltuosius ir juoduosius pipirus)
                     
                        Myristica fragrans (kvapieji muskatai)
                     
                        Zingiber officinale (tikrasis imbieras)
                     
                        Curcuma longa (ciberžolė)
                  
                  
                     15 μg/kg
                  
               
                     
                        Capsicum spp. (džiovinti jų vaisiai, sveiki arba malti, įskaitant aitriąsias paprikas, aitriųjų paprikų miltelius, vienametes paprikas ir paprikas)
                  
                  
                     20 μg/kg
                  
               
                     Prieskonių mišiniai, kuriuose yra vienas ar daugiau nurodytų prieskonių
                  
                  
                     15 μg/kg“